Andmekaitse Inspektsioon
Tatari 39, 10134 Tallinn
info@aki.ee

 21. märts 2025. a.
 DNo. C622

Selgitustaotlus

Lugupeetud Andmekaitse Inspektsioon

Palun Andmekaitse Inspektsiooni seisukohta olukorras, kus tervishoiuteenuse osutaja („**TTO**“) edastab patsiendi isikuandmeid (s.h. terviseandmeid) kindlustusandjale, kellega TTO on sõlminud koostöölepingu ja andmetöötluslepingu.

**Taustinformatsioon**

TTO ja erinevad kindlustusandjad on sõlminud koostöölepingud eesmärgiga võimaldada patsientidele mugavat teenindust ning võimaldada teenuse eest tasumist otse kindlustusandja poolt (st vältida olukorda, kus patsient peab esmalt teenuse eest ise tasuma ning seejärel esitama raviga seotud dokumendid kindlustusandjale kindlutushüvitise saamiseks).

Kindlustusandja ja patsiendi (andmesubjekti) tööandja on sõlminud kindlustuslepingu tööandja tervisekindlustuse (ravikindlustuse) saamiseks. Leping ei ole sõlmitud otse andmesubjektiga, vaid tema tööandjaga. Siiski, kindlustuslepingu järgi on kindlustatu töötaja (s.o. TTO patsient ehk asjaomane andmesubjekt).

Kindlustusandja ja TTO vahel sõlmitud koostöölepingus ja andmetöötluslepingus on kokku lepitud, et TTO on volitatud töötleja ning kindlustusandja on vastutav töötleja olukorras, kus TTO ja kindlustusandja vahetavad patsiendi isikuandmeid (selguse huvides - tervishoiuteenuse osutamise kontekstis jääb TTO ise alati vastutavaks töötlejaks).

Kui patsient on käinud TTO visiidil ning avaldanud (nt registratuuritöötajale), et ta soovib tasumist kindlustusandja poolt, edastatakse kindlustusandjale järgmised andmed:

* patsiendi visiidil käimise fakt,
* teenuse liik ja hind,
* teenuse osutamise kuupäev,
* vajadusel ka täpsemad andmed, nt epikriis (epikriisi ei esitata vaikimisi, vaid üksnes siis kui kindlustusandja epikriisi TTO-lt küsib).

Kui andmesubjekt on väljendanud soovi, et arve tasuks tema eest kindlustusandja (nt viidates kindlustuslepingu olemasolule või esitades muu info), eeldame, et see annab aluse edastada teenuse osutamisega seotud teavet kindlustusandjale ilma patsiendi eraldi kirjaliku nõusolekuta.

**Õiguslik alus**

* Isikuandmete kaitse üldmääruse (IKÜM art 6 lg 1 punkt b – andmetöötlus on vajalik lepingu täitmiseks, kus andmesubjekt on osaline.
* Kindlustustegevuse seaduse (KindlTS) § 218 lg 2 p 2 – kindlustusandjal on õigus töödelda terviseandmeid, kui see on vajalik kindlustuslepingu täitmiseks ning kindlustusjuhtumi ulatuse hindamiseks.
* KindlTS § 219 järgi tervishoiuteenuse osutaja on kohustatud kindlustusandja nõudel edastama kindlustuslepingu täitmiseks vajalikud isikuandmed, sealhulgas terviseandmed
* KindlTS § 220¹ lg 1 – kindlustusandjal lasub seadusest tulenev saladuse hoidmise kohustus kindlustustegevuse käigus teatavaks saanud andmete osas.

**Küsimus Andmekaitse Inspektsioonile?**

Kas eespool kirjeldatud olukorras (st kui kindlustatu soovib, et kindlustusandja tasuks tema eest TTO raviarve, ja TTO edastab kindlustusandjale raviarvega seotud andmed või vajadusel ka epikriisi) võib TTO edastada patsiendi isikuandmed (s.h. terviseandmed) kindlustusandjale ilma patsiendilt selleks eraldi nõusolekut küsimata?

Täname Teid selgituste eest.

Palun edastada selgitused e-posti aadressile merlin.liis-toomela@ellex.legal.

Austusega

*/digiallkirjastatud/*

Merlin Liis-Toomela